遷居
作者：蘇舜欽
朝代：宋

paragraphs: 前歲旅淮楚，去年還上都。
上都一歲內，前後七徙居。
歲暮被重謫，狼狽來中吳。
中吳未半歲，三次遷里閭。
京師重騰移，長物動數車。
江湖亦稍便，一舟樂有餘。
破壞新器皿，散亡舊圖書。
家人頗倦煩，行路亦歎呼。
吾知人之生，天壤乃蘧廬。
其間蹔寄寓，一世還須臾。
縱遊極南北，所歷足自娛。
猶恨苦濡滯，带動摧妻孥。
安得出八極，浩與元氣俱。
仰首羨日月，晨夕苦奔趨。
二物本無情，亦爲氣所驅。
況我有血肉，又生名利區。
手足日不閑，在地無根株。
流宕固宜矣，何必厭道塗。
此身亦外物，安用傷羈孤。
庸人所見狹，但以鄉井拘。
屑屑寸粒食，何異雞在笯。
擬隨犯斗槎，欲上浮海桴。
寄語懷安者，嗟嗟爾何愚。